屬領島

屬領島係澳洲昆士蘭州北岸嘅托雷斯海峽群島入面嘅其中一個小島。 屬領島最為人熟悉嘅事係發生喺1770年。英國占士曲船長宣稱自己首次抵達澳洲雪梨後沿海線北上，嚟到依到島之後，舉行屬領升旗儀式，宣佈成個澳洲東岸成為英國屬地，稱為「新南威爾士」，而依個島亦因為咁而名命為「屬領島」。

依家，個島同時亦係屬領島國家公園嘅一部份。

歷史

英國占士曲船長首次登陸 

上溯於古代嘅希臘同羅馬，已經有人估計有一片神秘嘅未知南方大陸等待被人發現。當時嘅推測認為，既然地球係球體，咁赤道以南亦應該有差唔多嘅陸地面積，先可以平衡到南北半球。所以一直以嚟，都有歐洲人想嘗試搵到依一片土地。

1606年，荷蘭航海家威廉．揚松抵達依家嘅澳洲昆士蘭約角半島，係歷史上首次有歐洲人登陸依家嘅澳洲。之後，相繼有唔同嘅荷蘭人前往澳洲探險，並命名為「新荷蘭」。但當時嘅歐洲人仲未知澳洲到底有幾大。

1768年，英國占士曲船長獲選帶領探險隊前往太平洋觀察研究一個稱為「金星凌日」嘅天文現象，希望獲取相關科學數據，從而計算出地球同太陽之間嘅距離。但喺佢出發離開英國之前，佢收到海軍部嘅密令，指示佢完成觀察金星凌日之後，繼續往南航行探險，嘗試去搵傳說中嘅南方大陸，而如果一旦發現合適作為開闢商埠嘅地點，要以英國國王之名宣告為屬地。但密令亦同時指明，如果當地有土著嘅話，就要得到土著嘅同意下先好屬領當地。

1770年4月，占士曲船長到達澳洲雪梨植物灣，成為第一個歐洲人抵達澳洲東面海岸。之後，占士曲船長沿住海岸線北上。同年8月22號晏晝4點，探險隊嚟到依個島登陸，占士曲船長就喺日落前舉行屬領升旗儀式，宣佈成個澳洲東岸成為英國屬地。占士曲船長嘅手稿係咁樣描述當時嘅情況：

多重疑點惹爭議 
占士曲船長對於自己喺1770年屬領澳洲東岸嘅描述一直都有唔少爭議。主要原因係因為船員對當日嘅描述同佢嘅講法有所出入。亦都係咁，有聲音質疑占士曲船長當日根本就冇舉行屬領儀式，成件事都係後尾編作出嚟。

以下係令人對占士曲船長嘅講法提出質疑嘅地方：

同船科學家 Joseph Banks 就1770年8月21號同22號所寫嘅日記內容入面，並冇記載任何關於曾經舉行過一場按道理非常重要嘅屬領儀式，但就有提及依家嘅屬領島，以及佢對島上原住民嘅觀察。另外，日記內容亦都顯示個島最初可能係稱為「通航小島 (Passage Isle)」，但後尾就變為屬領島。
 雖然海軍部密令指示要得到土著同意先可以屬領當地，而且當地亦明顯有土著，但占士曲船長並冇提起土著嘅存在。
 占士曲船長喺到達屬領島之前已經登陸過澳洲大陸五次，但佢同其他船員嘅日記都從來都冇提到舉行屬領儀式。
 同船插畫家 Sydney Parkinson曾提及船長登上一座山，發現一個可以通航嘅海峽後升旗鳴槍，山下同船上嘅海軍陸戰隊亦鳴槍回應。

澳洲嘅島
昆士蘭